**Falcon 9 laukaisu 37** (myös **Iridium-2** tai **Iridium Flight 2**) oli SpaceX:n Falcon 9 Full Thrust -kantoraketin laukaisu, joka vei kymmenen Iridium NEXT -tietoliikennesatelliittia matalalle Maan kiertoradalle 25. kesäkuuta 2017.

Satelliitit
-----------

*Pääartikkeli: Iridium NEXT*
Lennon hyötykuormana on kymmenen Iridium Communications -yhtiön Iridium NEXT -konstellaation yhteensä 81 satelliitista. Thales Alenia Spacen ja Orbital ATK:n valmistamat satelliitit korvaavat vähitellen Iridiumin ikääntyvän ensimmäisen sukupolven konstellaation LM-700A-satelliitit, jotka suunniteltiin alun perin vain kahdeksan vuoden käyttöiälle. Ensimmäisen sukupolven satelliittien korvaaminen pääsi alkamaan vasta tammikuun 2017 Iridium-1-laukaisulla, kaikkien paitsi seitsemän alkuperäisen satelliitin ollessa yli 18-vuotiata kesällä 2017. Vanhimmat satelliitit olivat olleet radalla jo kaksi vuosikymmentä.

Orbital ATK vastasi Iridium NEXT -satelliittien Arizonan Gilbertin tehtaallaan tehdystä loppukokoonpanosta, pääurakoitsijana toimineen Thales Alenia Spacen toimittaessa Proteus-satelliittirungostaan kehitetyt ELiTeBus-1000 -rungot, jotka on suunniteltu ainakin kymmenen vuoden käyttöiälle. Iridium on suunnitellut käyttävänsä uusia satelliitteja ainakin 15 vuoden ajan.

Uudet satelliitit on varustettu L-kaistalle sijoittuvalla tietoliikennehyötykuormalla, jota Iridium käyttää satelliittipuheluiden välittämiseen. Satelliitit on myös varustettu Ka-kaistan transpondereilla, joita käytetään maa-asemien kanssa kommunikointiin ja satelliittien väliseen tiedonsiirtoon. Satelliittien väliset yhteydet mahdollistavat tietoliikenteen välittämisen mihin tahansa maailmassa ilman välimaa-asemien käyttöä.

Laukaisuajankohdan kehitys ja valmistelut
-----------------------------------------

Ensimmäisten kahden Iridium-laukaisun oli tarkoitus elokuun 2014 tilanteessa tapahtua vuoden 2015 aikana, seuraavien viiden laukaisun jakautuessa kahdelle seuraavalle vuodelle. Aikataulu koki tosin kolauksen, kun CRS-7-lennon onnettomuus lykkäsi yhtiön kaikkia lentoja. Viisi kuukautta onnettomuuden jälkeen Iridium-2 -laukaisun arvioitiinkin tapahtuvan vasta vuoden 2016 lokakuussa. Laukaisuaika lykkääntyi kesäkuussa 2016 edelleen saman vuoden joulukuuhun. Syyskuussa 2016 sattunut Amos-6-laukaisun onnettomuus viivästytti SpaceX:n rakettilentoja edelleen kuukausilla.

Falcon 9 palasi käyttöön yli neljän kuukauden onnettomuustutkinnan päätteeksi Iridium-1-lennolla, jota kaavailtiin alkuun joulukuulle 2016, mutta joka lykkääntyi lopulta tammikuulle 2017. Iridium Communicationsia sitovien vakuutus- ja lainaehtojen seurauksena toisen Iridium NEXT -laukaisun tekeminen oli mahdollista aikaisintaan kolme kuukautta ensimmäisen jälkeen. Onnistuneen ensimmäisen lennon jälkeen seuraava Iridium-laukaisu olikin tarkoitus tehdä ehtojen mukaisesti heti huhtikuussa 2017. Iridium joutui tosin tiedotti kuukautta myöhemmin laukaisuajankohdan viivästyneen yli kahdella kuukaudella SpaceX:n rakettituotannon pullonkaulojen ja useiden muiden odottavien asiakkaiden takia.

Iridium-satelliitit toimitettiin laukaisupaikalle toukokuun ja kesäkuun 2017 alun aikana, minkä jälkeen ne asennettiin kymmenpaikkaiseen laukaisumekanismiin. Mekanismi asennettiin raketin nokkakartioon satelliittien hydratsiinisäiliöiden täytön jälkeen.

Laukaisu
--------

Lennolla käytettiin päivitettyjä titaanisia ohjaussiivekkeitä.
Iridium-2-lennon siirtyminen eteenpäin neljällä päivällä ja sitä edeltäneen BulgariaSat-1-laukaisun nelipäiväinen lykkäys lyhensivät lentojen välisen ajan vain kahteen päivään, tuntiin ja varttiin, mikä teki välistä lyhimmän koko SpaceX:n laukaisuhistoriassa kahden eri laukaisualustan lentojen välillä. Lyhyt väli ei tuottanut kuitenkaan ongelmia, sillä yhtiöllä oli erilliset laukaisuja operoivat tiimit molemmille laukaisualustoille.

Falcon 9 nousi Vandenbergin lentotukikohdan laukaisukompleksi 4E:ltä kello 20.25.14 UTC-aikaa.

Raketti vei uudet satelliitit 625 kilometrin korkeudessa kiertävälle pysäköintiradalle, miltä ne siirtyvät operationaalisen konstellaation 778 kilometrin LEO-korkeudella 86,4 asteen inklinaatiolla kiertävälle polaarikiertoradalle omia moottoreitaan käyttäen. Lopullisella radallaan satelliitit asettuvat yhteen kuudesta ennalta määritetystä ratapinnoista.

Huomiot
-------

1. ↑  Lennot laukaistiin 23. kesäkuuta 19.10 UTC (BulgariaSat-1) ja 25. kesäkuuta 20.25 UTC (Iridium-2)

Lähteet
-------

1. 1 2 3 4 5  Graham, William: SpaceX Doubleheader Part 2 – Falcon 9 conducts Iridium NEXT-2 launch *nasaspaceflight.com*.  24.6.2017. NASASpaceflight. Viitattu 25.6.2017. (englanniksi)
2. 1 2  Launch Schedule *spaceflightnow.com*.  16.6.2016. Spaceflight Now Inc. Viitattu 26.6.2017. (englanniksi) (archive.org)
3. ↑  Henry, Caleb: Iridium Next Production to Reach One Satellite Per Week as First Launch Nears *satellitetoday.com*.  15.6.2016. Access Intelligence, LLC. Viitattu 26.6.2017. (englanniksi)
4. ↑  Launch Schedule *spaceflightnow.com*.  30.11.2015. Spaceflight Now Inc. Viitattu 26.6.2017. (englanniksi) (archive.org)
5. 1 2  Graham, William: SpaceX Returns To Flight with Iridium NEXT launch – and landing *nasaspaceflight.com*.  13.1.2017. NASASpaceflight. Viitattu 26.6.2017. (englanniksi)
6. ↑  de Selding, Peter B.: Iridium negotiates payment delays with lenders, contractor to mitigate Aireon shortfall *spacenews.com*.  28.7.2016. Pariisi:  SpaceNews Inc. Viitattu 26.6.2017. (englanniksi)
7. 1 2 3  Clark, Stephen: Iridium hails performance of new satellites, targets four more launches this year *spaceflightnow.com*.  28.4.2017. Spaceflight Now Inc. Viitattu 26.6.2017. (englanniksi)
8. 1 2 3  Clark, Stephen: SpaceX rocket passes key preflight test before liftoff from California *spaceflightnow.com*.  20.6.2017. Spaceflight Now Inc. Viitattu 25.6.2017. (englanniksi)
9. 1 2  Clark, Stephen: SpaceX launches and lands second Falcon 9 rocket in two days *spaceflightnow.com*.  25.6.2017. Spaceflight Now Inc. Viitattu 26.6.2017. (englanniksi)
10. ↑  Clark, Stephen: Bulgaria’s first communications satellite heaved into orbit *spaceflightnow.com*.  23.6.2017. Spaceflight Now Inc. Viitattu 26.6.2017. (englanniksi)

Aiheesta muualla
----------------

* Kuvia tai muita tiedostoja aiheesta **Falcon 9 laukaisu 37** Wikimedia Commonsissa